Cetăţenii vor putea să depună solicitări online, semnate electronic, către toate instituţiile publice, în baza unei ordonanţe de urgenţă aprobate de Guvern, a declarat luni preşedintele Autorităţii pentru Digitalizarea României (ADR), Sabin Sărmaş, informează Agerpres.

"Contextul pandemiei de coronavirus ne-a demonstrat încă o dată cât de importantă este tehnologia în ceea ce priveşte serviciile publice pentru cetăţeni. Ne-a demonstrat, din păcate, de această dată, sau din fericire că tehnologia pe lângă timp şi stres poate să ne ajute să salvăm vieţi. Cred că astăzi, într-o ordonanţă de urgenţă de doar 6 articole, Guvernul Orban a adoptat cea mai importantă măsură în domeniul digitalizării din ultimii ani. De fapt, este fără dubiu acest lucru, întrucât de astăzi sau de la momentul publicării ordonanţei de urgenţă în Monitorul Oficial cetăţenii (...) vor putea să depună solicitări către toate instituţiile publice online, semnate electronic, vor avea această posibilitate", a precizat Sabin Sărmaş, la finalul şedinţei de Guvern.

El a adăugat că, pe lângă obligaţia instituţiilor publice de a accepta documente semnate electronic, acestea vor avea şi obligaţia de a furniza răspuns la acest tip de cereri tot în format electronic.

"Astfel încât să ne asigurăm că va exista un lanţ absolut continuu al documentelor care nu vor mai circula, de acum înainte, pe hârtie, ci în format electronic. În aceeaşi măsură, autorităţile şi instituţiile publice au obligaţia ca după publicarea acestei ordonanţe de urgenţă în Monitorul Oficial să-şi publice în mediul online procedurile prin care vor primi de la cetăţeni aceste documente. Mijloacele sunt cele clasice, sunt instituţii care astăzi deţin platforme online prin care pot să accepte documente, sunt instituţii la dispoziţia cărora vor fi puse platforme online pentru a primi documente, spre exemplu toate solicitările pentru solicitarea ajutorului de şomaj tehnic vor fi depuse exclusiv online, semnate electronic, printr-o platformă pe care Guvernul României o va pune la dispoziţia Ministerului Muncii", a completat Sărmaş.

El a mai menţionat că acele instituţii care nu au reuşit să ajungă la un grad de tehnologizare suficient pot primi actele în format electronic pe e-mail, urmând ca, în cel mai scurt timp, să primească sprijin din partea Autorităţii pentru Digitalizarea României în vederea automatizării fluxului de primire a documentelor.

"Repet, este o măsură care va transforma sau este un pas extrem de important în transformarea digitală a României, reglementări care existau până astăzi la nivelul mediului privat şi a interacţiunii dintre mediul privat şi cetăţean, dar care nu existau la nivelul interacţiunii dintre cetăţean, mediul privat şi serviciile publice din România", a mai declarat Sărmaş.

Editor web: Liviu Cojan